CELEX: C2006/212/63
Language: el
Date: 2006-09-02 00:00:00
Title: Υπόθεση T-182/06: Προσφυγή της 12ης Ιουλίου 2006 — Βασίλειο των Κάτω Χωρών κατά Επιτροπής

2.9.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 212/35
            
         Προσφυγή της 12ης Ιουλίου 2006 — Βασίλειο των Κάτω Χωρών κατά Επιτροπής
   (Υπόθεση T-182/06)
   (2006/C 212/63)
   Γλώσσα διαδικασίας: η ολλανδική
   Διάδικοι
   
      Προσφεύγον: Βασίλειο των Κάτω Χωρών (εκπρόσωποι: H.G. Sevenster και D.J.M. de Grave)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Το προσφεύγον ζητεί από το Πρωτοδικείο:
   
               —
            
            
               να ακυρώσει την απόφαση 2006/372/ΕΚ της Επιτροπής, της 3ης Μαΐου 2006, σχετικά με το σχέδιο εθνικών διατάξεων που κοινοποιήθηκαν από το Βασίλειο των Κάτω Χωρών βάσει του άρθρου 95 παράγραφος 5 της συνθήκης EK για τον καθορισμό ορίων στις εκπομπές σωματιδίων από οχήματα με κινητήρες ντίζελ,
            
         
               —
            
            
               να καταδικάσει την Επιτροπή στα δικαστικά έξοδα.
            
         Ισχυρισμοί και κύρια επιχειρήματα
   Το προσφεύγον κοινοποίησε στην Επιτροπή, σύμφωνα με το άρθρο 95, παράγραφος 5, ΕΚ, τις εθνικές διατάξεις που προτίθεται να θεσπίσει, κατά παρέκκλιση από τις διατάξεις της οδηγίας 98/69/ΕΚ, για τον περιορισμό των εκπομπών σωματιδίων από κινητήρες ντίζελ (1). Σύμφωνα με τους κοινοποιηθέντες κανόνες, πρόκειται να θεσπιστεί, από 1ης Ιανουαρίου 2007, οριακή τιμή 5 mg ανά χιλιόμετρο για νέα επιβατηγά και επαγγελματικά οχήματα με κινητήρες ντίζελ. Η ισχύουσα βάσει της οδηγίας 98/69 οριακή τιμή είναι 25 mg ανά χιλιόμετρο. Έχοντας υπόψη τα συγκεκριμένα προβλήματα που υπάρχουν στην ποιότητα του αέρα στις Κάτω Χώρες, η Κυβέρνηση των Κάτω Χωρών θεωρεί αναγκαίο να θεσπίσει αυστηρότερο κανόνα. Η Επιτροπή απέρριψε τον προς θέσπιση κανόνα με την προσβαλλόμενη απόφαση 2006/372/ΕΚ (2).
   Προς στήριξη της προσφυγής της, το προσφεύγον προβάλλει, πρώτον, ότι η Επιτροπή, κρίνοντας ότι οι Κάτω Χώρες δεν απέδειξαν ότι υπάρχει ιδιαίτερο πρόβλημα στην ποιότητα του αέρα και, ειδικότερα όσον αφορά τις υποχρεώσεις που επιβάλλει η οδηγία 99/30 (3), παρέβη τα κριτήρια εκτιμήσεως του άρθρου 5, παράγραφος 5, ΕΚ.
   Δεύτερον, το προσφεύγον προβάλλει ότι η Επιτροπή παρέβη την υποχρέωση επιμέλειας και την υποχρέωση αιτιολογήσεως που υπέχει από τον άρθρο 253 ΕΚ, διότι δεν έλαβε υπόψη της, χωρίς να παραθέσει συναφώς λεπτομερή αιτιολογία, τα πλέον πρόσφατα και συναφή στοιχεία που είχε υποβάλει η Κυβέρνηση των Κάτω Χωρών πολύ πριν της έκδοση της προσβαλλομένης αποφάσεως.
   Τρίτον, το προσφεύγον ισχυρίζεται ότι η Επιτροπή παρέβη τη Συνθήκη ΕΚ, διότι δεν προέβη σε εκτίμηση των εναλλακτικών μέτρων σύμφωνα με το άρθρο 95, παράγραφος 6, ΕΚ, βάσει του συγκεκριμένου σκοπού που επιδιώκει η εθνική διάταξη ως προς την οποία ζητείται έγκριση.
   Συναφώς, το προσφεύγον θεωρεί ότι δεν τηρήθηκε η υποχρέωση αιτιολογήσεως που επιβάλλει το άρθρο 253 ΕΚ κατά την εκτίμηση των προϋποθέσεων στο πλαίσιο του άρθρου 95, παράγραφος 6, ΕΚ.
   Τέλος, το προσφεύγον ισχυρίζεται ότι παραβιάστηκε το άρθρο 95, παράγραφοι 5 και 6, ΕΚ, καθώς και η υποχρέωση αιτιολογήσεως που επιβάλλει το άρθρο 253 ΕΚ, διότι η Επιτροπή θεώρησε ότι το διεθνές πλαίσιο εντός του οποίου εντάσσεται το σχεδιαζόμενο μέτρο ασκεί επιρροή κατά την εκτίμηση του αιτήματος που υπέβαλε η Κυβέρνηση των Κάτω Χωρών.
   
      (1)  Οδηγία 98/69/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 1998, σχετικά με τα μέτρα που πρέπει να ληφθούν κατά της ατμοσφαιρικής ρύπανσης από τις εκπομπές των οχημάτων με κινητήρα και με την τροποποίηση της οδηγίας 70/220/ΕΟΚ του Συμβουλίου (ΕΕ 1998, L 350, σ. 1).
   
      (2)  Απόφαση 2006/372/ΕΚ της Επιτροπής, της 3ης Μαΐου 2006, σχετικά με το σχέδιο εθνικών διατάξεων που κοινοποιήθηκαν από το Βασίλειο των Κάτω Χωρών βάσει του άρθρου 95 παράγραφος 5 της συνθήκης EK για τον καθορισμό ορίων στις εκπομπές σωματιδίων από οχήματα με κινητήρες ντίζελ [κοινοποίηση υπ' αριθ. C(2000)1791] (EE 2006, L 142, σ. 16).
   
      (3)  Οδηγία 1999/30/ΕΚ του Συμβουλίου της 22ας Απριλίου 1999 σχετικά με τις οριακές τιμές διοξειδίου του θείου, διοξειδίου του αζώτου και οξειδίων του αζώτου, σωματιδίων και μολύβδου, στον αέρα του περιβάλλοντος (ΕΕ L 163, σ. 41).